Bugár, Béla, podpredseda NR SR (2018-05-17):
Vážené pani poslankyne, páni poslanci, budeme pokračovať v rokovaní hlasovaním o písomných odpovediach členov vlády Slovenskej republiky na interpelácie poslancov Národnej rady, tlač 848. Teraz dávam hlasovať o uznesení, ktorým Národná rada berie na vedomie písomné odpovede členov vlády na interpelácie poslancov, písomne podané predsedovi Národnej rady do 15. februára 2018. (Hlasovanie o interpeláciach poslancov Národnej rady Slovenskej republiky podaných na 26. schôdzi Národnej rady Slovenskej republiky a do 15. februára 2018. Písomných odpovediach členov vlády Slovenskej republiky na interpelácie poslancov Národnej rady Slovenskej republiky podaných na 26. schôdzi Národnej rady Slovenskej republiky a do 15. februára 2018 , tlač 848.) Prezentujme sa a hlasujme. (Hlasovanie.) Prítomných 128 poslancov, za 76, proti 5, zdržalo sa 45 a 2 nehlasovali. Tieto odpovede sme zobrali na vedomie. Teraz pristúpime k hlasovaniu o písomných odpovediach členov vlády Slovenskej republiky na interpelácie poslancov Národnej rady, tlač 909. (Hlasovanie o interpeláciach poslancov Národnej rady Slovenskej republiky podaných na 28. schôdzi Národnej rady Slovenskej republiky a do 5. apríla 2018. Písomných odpovediach členov vlády Slovenskej republiky na interpelácie poslancov Národnej rady Slovenskej republiky podaných na 28. schôdzi Národnej rady Slovenskej republiky a do 5. apríla 2018 , tlač 909.) Najprv budeme hlasovať o, o tom, že Národná rada berie na vedomie vyjadrenie poslanca Borisa Kollára, že písomnú odpoveď ministra dopravy a výstavby na jeho interpeláciu č. 18 nepovažuje za uspokojivú. Prezentujme sa a hlasujme. (Hlasovanie.) Prítomných 131 poslancov, za 55, proti 49, zdržalo sa 27. Konštatujem, že tento návrh sme neschválili. Teraz budeme hlasovať o tom, že Národná rada berie na vedomie vyjadrenie poslankyne Zuzany Zimenovej, že písomnú odpoveď ministerky školstva, vedy, výskumu a športu na jej interpeláciu č. 7 nepovažuje za uspokojivú. Prezentujme sa a hlasujme. (Hlasovanie.) Prítomných 131 poslancov, za 54, proti 52, zdržalo sa 25 poslancov. Návrh sme neschválili. Na záver teraz dávam hlasovať o uznesení, ktorým Národná rada berie na vedomie písomné odpovede členov vlády na interpelácie poslancov písomne podané predsedovi Národnej rady do 5. apríla 2018. Prezentujme sa a hlasujme. (Hlasovanie.) Prítomných 132, za 79, proti 1, zdržalo sa 51 poslancov, 1 nehlasoval. Konštatujem, že uznesenie sme schválili. Chcem vás, vážené panie poslankyne, vážení páni poslanci, informovať o tom, že zajtra budeme mať schôdzu o deviatej, neverejnú časť schôdze, to znamená, že tým pádom zamestnanci Kancelárie Národnej rady vykonajú potrebné opatrenia na zabezpečenie tohto priestoru, teda na neverejné rokovanie, a zároveň vás žiadam, aby ste počas tohto rokovania mali vypnuté komunikačné prostriedky, ktoré ináč by nemali ani fungovať, ale možnože máte nejaké lepšie, takže ani mobily by ste nemali mať zapnuté. A tak ako sme sa dohodli na začiatku schôdze a na grémiu, tak zajtra hlasovanie nie je. Takže len vás chcem teda poprosiť, aby ste tí, ktorí majú záujem, o deviatej, lebo to nebude ani vonku, nebude ani v televíznych prenosoch, nebudete vidieť, ktorí majú záujem vystúpiť, tak aby ste sedeli tu vo vnútri, lebo vonku to nebudete počuť. Takže vyhlasujem desaťminútovú prestávku a potom budeme pokračovať ďalšími návrhmi. (Prestávka.) (Po prestávke.)